**ANALIZA**

**PRIMJENE STRATEGIJE RAZVOJA SISTEMA SOCIJALNE ZAŠTITE STARIH LICA2013‒2017. GODINE**

**Podgorica, avgust-septembar 2017. godine**

**ZAHVALNOST**

Analiza primjene *Strategije razvoja sistema socijalne zaštite starih lica2013‒2017. godine*,sačinjena je za potrebe Ministarstva rada i socijalnog staranja Crne Gore.

Izradu Analize podržao je UNDP – kancelarija u Podgorici.

Svojom podrškom, dostavljanjem podataka, davanjem prijedloga i komentara, izradu Analize omogućili su: Goran Kuševija, generalni direktor Direktorata za socijalnu i dječju zaštitu; Dragan Raketić, generalni direktor Direktorata za informatiku i analitičko-statističke poslove, Ministarstvo rada i socijalnog staranja; Drago Spaić, direktor Zavoda za socijalnu i dječju zaštitu u Podgorici; Ivan Mitrović, direktor Centra za socijalni rad u Nikšiću; Vesna Cimbaljević, Ministarstvo rada i socijalnog staranja; Budimirka Đukanović, Ministarstvo rada i socijalnog staranja; Zoran Vukićević, direktor JU Dom starih „Grabovac” Risan; Vasilj Dušaj, direktor JU Zavod „Komanski most”; Marko Đelović „Caritas”, Bar; Jelena Šofranac, Crven krst Crne Gore; Mirela Boljanović, Privatni Dom starih NANA, Donji Martinići; kao i službenici Ministarstva rada i socijalnog staranja Crne Gore, Zavoda za socijalnu u dječju zaštitu Crne Gore; UNDP-ja u Podgorici; JU Dom starih „Grabovac” Risan; i JU Zavod „Komanski most”. Bez njih ovu Analizu ne bi bilo moguće izraditi.

*Autor*

*Vladan Jovanović*

*Vladan Jovanović, autor ove Analize, regionalni je samostalni konsultant u oblasti socijalne zaštite, porodičnog prava, prava djeteta, medijacije, ljudskih i manjinskih prava.*

*U okviru svog dugogodišnjeg rada, učestvovao je u kreiranju reforme sistema socijalne zaštite u Srbiji, Crnoj Gori i Bosni i Hercegovini.*

*Živi u Beogradu.*

**Sadržaj**

**Sažetak 5**

**Uvod 5**

**Napomene o metodologiji 6**

**Terminološko određenje 7**

**Referentni okvir 9**

**Tangentni nacionalni strateški dokumenti 12**

**Kratki prikaz Strategije razvoja sistema socijalne zaštite**

**starih lica i pregled realizacije mjera i aktivnosti 16**

**Detaljni prikaz rezultata primjene Strategije 21**

**Završne preporuke 31**

**SAŽETAK**

Analiza primjene *Strategije razvoja sistema socijalne zaštite starih lica za period 2013–2017. godine* realizovana je da bi se utvrdila postignuća ove Strategije, kao i da bi se trasirali pravci za izradu nove strategije.

Izradu Analize primjene *Strategije razvoja sistema socijalne zaštite starih lica 2013‒2017. godine* podržao je UNDP – kancelarija u Podgorici.

Crnogorsko društvo je društvo koje stari. Povećan broj starijih osoba u Crnoj Gori uvećava potrebu da se odgovori na specifične izazove u poštovanju njihovih ljudskih prava. Stariji mogu biti posebno osjetljivi, kada je u pitanju siromaštvo, lošije zdravstveno stanje, zanemarivanje, koje može rezultirati nekim oblikom nasilja, a koje se najčešće dešava u porodici.

Sistem usluga socijalne zaštite usmjerenih ka starijima, danas je u Crnoj Gori razvijeniji i sadržajniji, što se svakako mora smatrati unapređenjem. Zbog kompleksnih promjena u starosti, u zajednici je sve izraženija potreba za uvođenjem integrisanih socijalnih usluga, kako bi se na što kvalitetniji način odgovorilo na potrebe starijih korisnika.

Tokom perioda implementacije Strategije podstican je razvoj usluga u zajednici za starije. Najčešća usluga je pomoć u kući, pa zatim dnevni boravak za starije – ove usluge pomažu starijim građanima da što duže ostanu u svom primarnom okruženju (porodici) i omogućavaju odlaganje smještaja u dom.

U daljem radu potrebno je: nastaviti sa razvojem usluga za starije; podsticati inovativne usluge za starije; unaprjeđivati kvalitet života starijih koji se nalaze u ustanovama socijalne zaštite.

**UVOD**

Starenje i starost imaju svoju antropološku dimenziju, koja obuhvata više segmenata ličnosti, ali i društvenih oblasti i resora državne strukture.

Povećan broj starijih osoba uvećava potrebu da se odgovori na specifične izazove u poštovanju njihovih ljudskih prava. Stariji mogu biti posebno osjetljivi, kada je u pitanju siromaštvo, lošije zdravstveno stanje, socijalna izolacija i zanemarivanje, koje može rezultirati nekim oblikom nasilja, a ono se najčešće dešava u porodici. Ovakvi oblici nasilja najčešće proističu iz uvjerenja da su stariji opterećenje za društvo i da ne doprinose zajednici odnosno da njihov doprinos nije dovoljno vrijedan ni za porodicu, niti za zajednicu, što su zapravo predrasude.

Stariji građani i građanke, prije svega, moraju se percipirati kao ličnosti s kapacitetima, potrebama i interesovanjima usmjerenim ka različitim oblastima života. Stereotipi u vezi sa starenjem, prema kojima starije osobe treba da budu usmjerene prvenstveno na brigu o unucima i sopstvenom zdravlju, na porodicu i socijalnu pasivnost; stereotipi koji impliciraju starost izraženu u sintagmi „zlatno doba života” – ne mogu biti odgovarajući okvir za razumijevanje starosti na pravi način.

Starije osobe su osobe s emocijama i planovima, potrebama i interesovanjima, znanjima i iskustvom ‒ što ih čini društvenim resursom, a ne pretežno predmetom društvene brige. Osobe u starijem životnom dobu ne isključuju se nužno iz oblasti društvenosti, poput obrazovanja, rada, socijalnog i političkog aktivizma.

Različitost potreba i interesovanja starijih implicira holizam u razmatranju bilo kakve sistemske društvene akcije usmjerene ka njima. Ovo se ne može postići ako se na starije građane i građanke gleda prvenstveno kroz prizmu socijalne zaštite. Stoga, sve navedene aspekte starosti imamo u vidu prilikom analize primjene *Strategije razvoja sistema socijalne zaštite starih lica 2013‒2017. godine*. Imamo ih u vidu prvenstveno kao važan kontekstualni faktor za analizu, iako je analiza usmjerena na predmetni strateški dokument, koji je postavljen resorno, te po prirodi stvari podrazumijeva ograničenost u sagledavanju starosti kao životnog fenomena i životnog doba.

Iz iznijetih razloga analiza primjene predmetnog strateškog dokumenta ima najmanje dvije ravni: 1) **supstancijalnu** – u kojoj ćemo se baviti strateškim ciljevima i mjerama; kao i 2) **kontekstualnu** – koja će nam biti podsjetnik za razmatranje strateških mjera i sugerisati da ih valja sagledavati u širem smislu.

**NAPOMENE O METODOLOGIJI**

Analizom primjene *Strategije razvoja sistema socijalne zaštite starih lica 2013‒2017. godine* treba postići najmanje sljedeće:

1) utvrditi korelaciju između planiranog u strateškom dokumentu i akcionim planovima, na jednoj strani, i realizovanog, na drugoj strani;

2) identifikovati sadržaj, značenje i uticaj realizovanih mjera i aktivnosti; kao i konsekvence odstupanja od strateških opredjeljenja;

3) omogućiti pravljenje okvira za izradu sljedećeg strateškog dokumenta.

Za potrebe ove Analize, pored strateškog dokumenta koji je predmet Analize, razmatrani su i pripadajući akcioni planovi, relevantni propisi, druge analize i ciljana literatura, kao i podaci raspoloživi u Ministarstvu rada i socijalnog staranja, UNDP-ju; kao i drugi razpoloživi podaci.

Takođe, za potrebe Analize, tokom jula 2017. godine obavljen je određeni broj strukturisanih vođenih intervjua i sastanaka.

Analiza predmetne strategije metodološki je postavljena svedeno i pragmatično, te podrazumijeva korišćenje samo onih istraživačkih instrumenata koji su u najneposrednijoj funkciji jasnog sagledavanja statusa planiranih strateških ciljeva, mjera i aktivnosti.

**TERMINOLOŠKO ODREĐENJE**

Sam pojam „stariji” kao društvena grupa nije jedinstveno definisan.

U *Zakonu o socijalnoj i dječjoj zaštiti* koristi se termin „staro lice”. U *Strategiji razvoja sistema socijalne zaštite starih lica za period 2013–2017. godine* koriste se termini „staro lice”, „starije lice”, „stari”, “stari građani”, „stariji građani”.

U *Strategiji za integraciju lica s invaliditetom* koriste se termini „starije osobe” i „stari”.

*U Strategiji razvoja sistema socijalne i dječje zaštite u Crnoj Gori, za period 2013‒2017. godine*, koristi se termin „stara lica”, a na jednom mjestu „starije osobe”.

U *Zakonu o zdravstvenoj zaštiti*[[1]](#footnote-1) stoji: „zdravstvena zaštita građana *starijih od 65 godina života*” (član 16 stav 2 tačka 8); ali i „zdravstvena zaštita zaposlenih iz kategorija vulnerabilnih grupa (mladi, *stari*, migranti)” (član 20 stav 1 tačka 8).

Zakon o zaštiti od diskriminacije[[2]](#footnote-2) koristi sintagmu „*diskriminacija po osnovu starosne dobi*” i ne sadrži odredbe s pojmom „stari” niti „stariji” ili slično.

*Zakon o penzijskom i invalidskom osiguranju*[[3]](#footnote-3) sadrži brojne norme koje govore o starosnoj penziji, te npr. propisuje uslove koje osiguranik mora da ispuni da bi stekao pravo na starosnu penziju (član 17) i vezuje ih za navršavanje određenih godina života, penzijskog staža, staža osiguranja i sl. – a ni na jednom mjestu nema norme u kojoj se koristi termin „stari” , „stariji” ili slično.

Dakle, normativno-pravne odredbe sadrže različita terminološka određenja kada govore o starijim osobama u različitim kontekstima, a najfrekventniji termin jeste „staro lice” odnosno „stara lica”.

**Opredjeljenje za korišćenje termina „stariji”, „starija lica” odnosno „starije osobe” u vezi je s političkom korektnošću u javnoj komunikaciji i javnim dokumentima.**

**U tekstovima koji se bave upotrebom terimina za ovu društevnu grupaciju odnosno njene pripadnike, preovlađuje stanovište da treba izbjegavati termin „star” (eng*. old*, *elderly*), zbog konotacije koja inklinira ka diskriminaciji po osnovu životnog doba.[[4]](#footnote-4)**

**Preporučuje se korišćenje termina „stariji”, „starija lica”, „starije osobe”, „stariji odrasli”.**

**Kratki uporedni pregled korišćenih termina u odnosnim dokumentima u zemljama u regionu ukazuje na to da navedeni termini sve više preovlađuju umjesto termina „stari”, „staro lice” i sl.**

Autoru ove Analize nije poznato da je u Crnoj Gori, niti bilo gdje u regionu, sprovedeno istraživanje među starijim osobama iz kojeg bi bio jasan njihov stav o korišćenju termina koji ih označava. Svakako da je korišćenje termina za ovu društvenu grupu uslovljeno i kulturološkim određenjima, tradicijom i sl. – čime se u ovoj Analizi ne možemo detaljnije baviti.

***U ovom tekstu koristi se termin „stariji”, „starija lica” i „starije osobe”, stoga što je su oni aktuelno preovlađujući u stručnoj literaturi i stručnoj komunikaciji***. Ovakvo terminološko opredjeljenje u analizi zasnovano je na principijelnom stavu da zakonske formulacije ne moraju uticati na stručne i analitičke tekstove, jer oni, između ostalog, imaju funkciju „pomjeranja granica” postavljenih propisima, kao i funkciju unapređenja samih propisa. Drugačiji, pa i zakonski termini koristiće se samo kada je potrebno citirati odnosno vjerno prenijeti sadržaj određenog dokumenta.

**REFERENTNI OKVIR**

Analiza primjene *Strategije razvoja sistema socijalne zaštite starih lica za period 2013–2017. godine*, realizuje se u vrijeme kada je sistem socijalne zaštite u Crnoj Gori odavno zauzeo jasne pravce razvoja. Tokom proteklih godina koncipiranja i sprovođenja različitih akcija inovativne i reformske prirode – socijalna zaštita, pa i u segmentu koji se odnosi na starije osobe, sve više poprima karakter sistemskih odgovora na potrebe starijih, kako bi se njihove potrebe zadovoljile u sredini u kojoj žive.

Sistem usluga socijalne zaštite usmjerenih ka starijima, razvijeniji je i sadržajniji, što se svakako mora smatrati unapređenjem. S druge strane, razmatranje pitanja starenja i odnos prema starijim građanima i građankama – ne može biti samo u kontekstu socijalne zaštite, pa ni usluga socijalne zaštite koje se za njihove potrebe razvijaju i čine dostupnijima u lokalnim zajednicama.

U tom smislu su ilustrativni navodi u aktuelnom strateškom dokumentu, prema kojima starenje stanovništva sobom nosi brojne izazove u obezbjeđivanju podrške i zaštite starijih građana, ne samo u oblasti socijalne zaštite, već i u drugim oblastima života, a posebno u oblasti zdravstvene zaštite (gdje se povećava zahtjev za obezbjeđenjem njege i očuvanjem mobilnosti i zdravlja starijih) i u oblasti penziono-invalidskog osiguranja. Zbog kompleksnih promjena u starosti, u zajednici je sve izraženija potreba za uvođenjem integrisanih socijalnih usluga, kako bi se na što kvalitetniji način odgovorilo na potrebe starih korisnika.[[5]](#footnote-5)

U *Zakonu o socijalnoj i dječjoj zaštiti[[6]](#footnote-6)* daju se samo djelimični odgovori na navedene potrebe za razvojem integrisanih socijalnih usluga. Socijalne usluge su širi pojam od usluga socijalne zaštite. Socijalne usluge, pored usluga socijalne zaštite, obuhvataju i druge resore (zdravstvo, stanovanje, obrazovanje, zapošljavanje, kulturu i dr.) te omogućavaju zadovoljavanje većeg broja potreba korisnika. Integrisane socijalne usluge podrazumijevaju međusektorsku saradnju u obezbjeđivanju usluga, što je po pravilu teško ostvarivo u zemljama u regionu, uključujući i Crnu Goru. Obezbjeđivanje integrisanih socijalnih usluga u Crnoj Gori, iako se spominje u aktuelnom strateškom dokumentu u odnosu na starije, kao i na drugim mjestima i prilikama u kojima se govori o unapređenju položaja starijih – još uvijek je prvenstveno vrednosna deklaracija, koja nije našla svoje mjesto u operativnim dokumentima niti u praksi.

Koncept sličan integrisanim socijalnim uslugama, ali još širi od njega – ne zasniva se samo na uslugama, već na podsticajima i izgradnji ambijenta u kome su stariji građani i građanke aktivni učesnici u širokom spektru društvenih oblasti, a ne prvenstveno korisnici usluga, pa makar one bile i integrisane socijalne usluge. Ove usluge svakako imaju svoje mjesto u sistemu usmjerenom ka starijima, ali nisu jedine niti dominantne. Upravo na takav ambijent mislimo kada govorimo o dostupnosti starijima svih oblasti društvenosti, poput obrazovanja, rada, socijalnog i političkog aktivizma. Vrijednosti i principi orijentacije društva koje podrazumijeva ovakav pristup sadržani su u *Političkoj deklaraciji i Madridskom međunarodnom planu akcije o starenju*.

**Politička deklaracija i Madridski međunarodni plan akcije o starenju**

Madridski međunarodni plan akcije o starenju i Politička deklaracija usvojeni su na Drugoj svjetskoj skupštini o starenju u aprilu 2002. godine. Označavaju prekretnicu u tome kako se svijet bavi ključnim izazovom „izgradnje društva za sve uzraste".

Madridski plan akcije nudi novu agendu za rukovanje pitanjem starenja u 21. vijeku, a fokusira se na tri prioritetne oblasti:

1) starije osobe i razvoj;

2) unapređenje zdravlja i dobrobiti u starosti ; i

3) obezbjeđivanje omogućavajućeg i podržavajućeg okruženja.

Madridskim planom akcije daje se okvir za izradu politika i sugerišu načini implementacije tih politika, koji se odnose kako na vlade, tako i na organizacije civilnog društva i druge socijalne aktere.

Ovim planom akcije mijenja se perspektiva prema starijim građanima i upućuje se na u interakciju socijalih aktera međusobno, ali i sa starijima. Pitanja starenja povezuju se s drugim okvirima za socijalni i ekonomski razvoj i ljudskim pravima.

U Političkoj deklaraciji se, između ostalog, ističe da je potencijal starijih osoba moćna osnova za budući razvoj sredine. To omogućava da se društvo sve više oslanja na vještine, iskustva i mudrost starijih osoba i da aktivno učestvuje u tome kao cjelina.

**U navedenim dokumentima:**

**1) starenje se sagledava kao aktivno, produktivno, zdravo i pozitivno;**

**2) pristupi starenju i starosti promovišu očuvanje i podržavaju potencijale starijih da vode kvalitetan život i doprinose društvu u mjeri svojih mogućnosti i potreba;**

**3) stariji građani i građanke percipiraju se i kao resurs za društveni i ekonomski razvoj.**

**Zakon o socijalnoj i dječjoj zaštiti**

*Zakonom o socijalnoj i dječjoj zaštiti* (član 4) definisan je cilj socijalne i dječje zaštite. Prema ovoj zakonskoj odredbi, socijalna i dječja zaštita ima cilj da unaprijedi kvalitet života i osnaži za samostalan i produktivan život pojedinca i porodice. U ostvarivanju ciljeva socijalne i dječje zaštite, posebno se štite, između ostalih, odrasla i starija lica. Ovom, kao i drugim zakonskim odredbama, propisani termin je „staro lice”. Prema članu 4 stav 2 tačka 2, u ostvarivanju socijalne zaštite posebn se štite odraslo i staro lice: s invaliditetom; koje zloupotrebljava alkohol, drogu ili druga opojna sredstva; koje je žrtva zanemarivanja, zlostavljanja, eksploatacije i nasilja u porodici ili kod kojeg postoji opasnost da će postati žrtva; žrtva trgovine ljudima; koje je beskućnik; trudnica bez porodične podrške i odgovarajućih uslova za život; samohrani roditelj s djetetom bez porodične podrške i odgovarajućih uslova za život; kojem je usljed posebnih okolnosti i socijalnog rizika potreban odgovarajući oblik socijalne zaštite. U citiranoj pravnoj normi prepoznaje se niz životnih okolnosti u kojima starije lice može biti korisnik socijalne zaštite u Crnoj Gori.

**Zabrana diskriminacije**. Predmetnim zakonom (član 7 tačka 2) zabranjena je diskriminacija korisnika socijalne zaštite po osnovu, između ostalog, starosti.

**Zabrana nasilja, zlostavljanja i zanemarivanja**. Istim zakonom (član 8), u ustanovi, odnosno kod drugog pružaoca usluga, zaposlenom je zabranjen svaki oblik nasilja, između ostalog, nad starim licem, fizičko, emocionalno i seksualno zlostavljanje, iskorištavanje, zloupotreba povjerenja ili ovlašćenja koju uživa u odnosu na korisnika, zanemarivanje i druga postupanja koja narušavaju zdravlje, dostojanstvo i razvoj korisnika.

**Korisnici prava**. Kao jedna od grupa korisnika ovog zakona, stariji mogu biti korisnici prava iz socijalne i dječje zaštite, tj. osnovnih materijalnih davanja i usluga socijalne i dječje zaštite, ukoliko ispunjavaju uslove propisane zakonom i kriterijume za konkretno pravo odnosno uslugu.

**Sistem usluga** u ovom zakonu postavljen je na savremen način. Usluge u oblasti socijalne i dječje zaštite su:

1) ***podrška za život u zajednici*** (dnevni boravak, pomoć u kući, stanovanje uz podršku, svratište, personalna asistencija, tumačenje i prevođenje na znakovni jezik i druge usluge podrške za život u zajednici);

2) ***savjetodavno-terapijske i socijalno-edukativne usluge*** (savjetovanje, terapiju, medijaciju, SOS telefon i druge usluge s ciljem da se prevaziđu krizne situacije i unaprijede porodični odnosi);

3) ***smještaj*** (boravak korisnika na porodičnom smještaju-hraniteljstvu, porodičnom smještaju, u ustanovi, u prihvatilištu-skloništu i u drugim vrstama smještaja);

4) ***neodložne intervencije***; i

5) ***druge usluge***.

**Navedene usluge su standardizovane (osim usluge tumačenje i prevođenje na znakovni jezik) i sve njih mogu, potencijalno, koristiti starije osobe.**

**Važno je istaći da sve ove usluge mogu imati sadržaje, programe i komponente koje ih čine međusektorski povezanim uslugama, čime povećavaju kapacitet za odgovore na raznovrsnije potrebe starijih korisnika.**

**Drugi propisi**

Za unapređenje položaja starijih relevantni su i Zakon o kretanju lica s invaliditetom uz pomoć psa pomagača („Sl. list CG”, br. 76/09 i 40/11); Zakon o penzijskom i invalidskom osiguranju („Sl. list RCG", br. 54/03, 39/04, 61/04, 79/04, 14/07 i 47/07 i „Sl. list CG”, br. 79/08, 14/10, 78/10, 34/11, 66/12, 38/13, 61/13, 60/14 i 10/15), Zakon o povlasticama (“Sl. list CG”, br. 80/08, 40/11 i 10/15), Zakon o zdravstvenoj zaštiti, Zakon o zdravstvenom osiguranju ("Sl. list CG”, br. 6/2016), kao i čitav niz podzakonskih akata, čime su stvoreni preduslovi za kvalitetnije ostvarenje zaštite starijih lica.

**TANGENTNI NACIONALNI STRATEŠKI DOKUMENTI**

**Strategija razvoja sistema socijalne i dječje zaštite u Crnoj Gori, za period 2013‒2017. godine** jeste jedan od najvažnijih, možda i najvažniji nacionalni strateški dokument koji se dotiče pitanja koja su predmet *Strategije razvoja sistema socijalne zaštite starih lica za period 2013–2017. godine*. Radi se o širem strateškom zahvatu, koji obuhvata čitav sistem socijalne i dječje zaštite, pa i one segmente koji se odnose na starije korisnike. *Strategija razvoja sistema socijalne i dječje zaštite* postavljena je tako da obuhvata: strateške pravce razvoja; ciljeve razvoja; mjere i aktivnosti; kao i očekivane ishode u pogledu premjena koje se tiču renovacija, kao i strukturnih promjena u oblasti materijalnih davanja i usluga socijalne i dječje zaštite za sve korisničke grupe, uključujući i starije korisnike, bez obzira na životne okolnosti koje ih čine korisnicima socijalne zaštite.

Sistem socijalne i dječje zaštite u Crnoj Gori, prema onome kako je postavljen u navedenom strateškom dokumentu, razvijaće se kroz sljedeće strateške pravce: 1) definisanje razvojne politike socijalne i dječje zaštite povezane s drugim sistemima i djelatnostima u društvu i harmonizovane s međunarodnim propisima i standardima, usmjerene na prevenciju socijalnih problema; 2) decentralizacija sistema socijalne i dječje zaštite; 3) učešće građana i korisnika u odlučivanju o sredstvima i načinima za zadovoljavanje potreba; 4) efikasnija materijalna davanja u socijalnoj i dječjoj zaštiti; 5) obezbjeđivanje kvalitetnih usluga u socijalnoj i dječjoj zaštiti.

Iako je Strategija koju navodimo u vrijeme izrade ove analize na isteku perioda na koji se odnosi; iako je u pripremi novi strateški dokument za socijalnu i dječju zaštitu, koji će se odnositi na naredni četvorogodišnjii period – postoji konstanta koju je bitno spomenuti. Naime, strateški dokument, koji je okvir za razvoj socijalne i dječje zaštite, nesporno je okvir za strateški dokument koji se odnosi samo na razvoj socijalne zaštite starijih lica. Drugi strateški dokument jeste fokusiran i u njemu mora biti prostora za jasno određivanje pravaca razvoja sistema socijalne zaštite u odnosu na starije. No, ova dva strateška dokumenta moraju među sobom komunicirati, tako da širi ostavlja prostor da posebni strateški dokument specifikuje sadržaje „strateških niša”, tj. one sadržaje koji se tiču samo starijih korisnika. Drugim riječima, strategija koja se odnosi na starije nema mnogo prostora za „probijanje opne”, koja se formira širom strategijom – onom koja se tiče čitave socijalne i dječje zaštite.

**Preporuke**

**Prilikom koncipiranja nove Strategije razvoja socijalne i dječje zaštite, neophodno je imati u vidu potrebe parcijalnih strategija (npr. Strategije razvoja sistema socijalne zaštite za starije).**

**Ovo makar u mjeri u kojoj se:**

**1) ostavlja dovoljno prostora u socijalnoj zaštiti za razvoj usluga i programa namijenjenih starijima;**

**2) granice djelovanja u Strategiji razvoja sistema socijalne zaštite za starije ostavljaju potencijalno poroznim – takvim da omogućavaju bočne iskorake koji se kao potreba mogu vidjeti u izradi parcijalne strategije, a nisu se mogli vidjeti prilikom koncipiranja opšte strategije za socijalnu i dječju zaštitu.**

**Strategiju za integraciju lica s invaliditetom u Crnoj Gori za period 2016−2020. godine** Vlada Crne Gore usvojila je kao drugi strateški dokument za unapređenje položaja osoba s invaliditetom. Vlada Crne Gore donijela je *Strategiju za integraciju osoba s invaliditetom u Crnoj Gori za period 2008−2016. godine* (2007) kao prvi strateški dokument kojim je analizirano stanje u kojem se nalaze lica s invaliditetom sa čitavim nizom mjera i preporuka koje treba preduzeti, u osmogodišnjem periodu, da bi se unaprijedio položaj osoba s invaliditetom. Osnovni razlog za donošenje novog strateškog dokumenta za period 2016−2020. godine, jeste nastavak rada na unapređenju položaja lica s invaliditetom i uspostavljanje najšireg pravnog okvira za definisanje politike prema ovim licima, u skladu sa socijalnim modelom pristupa invalidnosti.

Prema navodima u ovoj Strategiji, posmatrano prema starosnim grupama, raste procenat stanovništva koji ima smetnje u obavljanju svakodnevnih aktivnosti. Na primjer, ***40 odsto ispitanika u starosnoj grupi od 65 do 84 godine starosti izjasnilo se da ima poteškoće ili smetnje zbog neke dugotrajne bolesti ili invalidnosti, a 61 odsto takvih ispitanika je u populaciji starijoj od 85 godina***. Najčešći uzrok za otežano obavljanje svakodnevnih aktivnosti kod 6 odsto populacije je bolest, dok se 2 odsto stanovništva izjasnilo da je razlog starost, 1,2 odsto lica ima neko profesionalno oštećenje stečeno povredom na radu ili oboljenje stečeno na radu.

Odjeljak 9 *Strategije za integraciju lica s invaliditetom u Crnoj Gori za period 2016‒2020.* odnosi se na socijalnu zaštitu. U njemu se iznose strateški ciljevi u oblasti socijalne zaštite za lica s invaliditetom: 1) obezbijediti uključivanje lica s invaliditetom u društvo kroz uspostavljanje savremenog i održivog sistema socijalne zaštite, uz unapređenje životnog standarda svih lica s invaliditetom u Crnoj Gori, uz posvećivanje posebne pažnje licima kojima je neophodan najveći stepen podrške, a koja zbog svog zdravstvenog stanja i nepristupačnosti raznih servisa usluga nijesu u stanju da sama privrjeđuju i obezbijede uslove života primjerene međunarodnim standardima; 2) unaprijediti kvalitet socijalnog stanovanja za lica s invaliditetom; 3) u oblasti penzijsko-invalidskog osiguranja obezbijediti implementaciju međunarodnih standarda koji se odnose na ovu oblast. U nastavku navedene Strategije propisuje se niz aktivnosti i mjera za postizanje navedenih strateških ciljeva.[[7]](#footnote-7)

Takođe, važno je istaći da *Strategija za integraciju lica s invaliditetom* ima više oblasti: **pristupačnost; participacija; jednakost; zapošljavanje; obrazovanje i obuka; socijalna zaštita; zdravstvo**.

**Strategijom razvoja zdravstva Crne Gore** utvrđuje se zdravstvena politika do 2020. godine, koja se zasniva na podizanju kvaliteta zdravlja stanovništva, uz prilagođavanje i poboljšanje djelovanja zdravstvenog sistema u skladu s finansijskim mogućnostima.

**Strategija zaštite od nasilja u porodici 2016‒2020. godine** je dokument Vlade Crne Gore u kojem se definiše opšta politika zemlje u odnosu na zaštitu od nasilja u porodici.

**Zaključci**

**Evidentno je prožimanje dva strateška dokumenta – onog koji se odnosi na osobe s invaliditetom i onog za starije osobe.**

**Starije osobe su po prirodi stvari ciljna grupa za *Strategiju* *razvoja sistema socijalne zaštite starijih*, ali su i ciljna grupa *Strategije za integraciju lica s invaliditetom u Crnoj Gori*. Razlika je samo u tome što se u prvom dokumentu stari nalaze po kriterijumu životnog doba, a u drugom je relevantan kriterijum stanja (invaliditeta).**

**Preporuke**

**Postoji prostor i potreba da se prilikom izrade nove strategije za starije u oblasti sistema socijalne zaštite, identifikuju i načine funkcionalne veze sa strateškim dokumentom za osobe s invaliditetom.**

**Veze treba kreirati u okviru svih oblasti** (**pristupačnost; participacija; jednakost; zapošljavanje; obrazovanje i obuka; socijalna zaštita; zdravstvo) u kojima to ima smisla iz perspektive potreba, interesa i socijalne kohezije starijih.**

**Ovo smatramo dobrim pristupom iz najmanje dva razloga:**

**1) na taj način postiže se: (a) međusektorsko povezivanje, (b) povećanje kapaciteta integralnosti zaštite starijih, iako se ona kreira samo u oblasti socijalne zaštite;**

**2) ovim se čini iskorak ka konceptu promovisanom u Političkoj deklaraciji i Madridskom međunarodnom planu akcije o starenju.**

**Na navedeni način moguće je, s jedne strane, ostati u okvirima sektorske strategije, kakva jeste *Strategija razvoja sistema socijalne zaštite starijih lica*; dok se na drugoj strani postiže, u mjeri u kojoj je to moguće kada se radi sektorska strategija, holizam i interresorski pristup u zadovoljavanju potreba pripadnika ciljne grupe.**

**Povoljna okolnost za predloženi pristup je to što je za sprovođenje obje strategije nadležan isti državni organ – Ministarstvo rada i socijalnog staranja.**

**KRATKI PRIKAZ STRATEGIJE RAZVOJA SISTEMA SOCIJALNE ZAŠTITE STARIH LICA I PREGLED REALIZACIJE MJERA I AKTIVNOSTI**

**Pravci razvoja**

Definisana su dva pravca razvoja, u okviru kojih su dati opšti i posebni ciljevi.

**Prvi pravac razvoja**: Razvoj proaktivnog odnosa svih društvenih aktera prema fenomenu starenja i starosti i uključivanje ovih pitanja u sve oblasti društvenog razvoja i politika.

**Drugi pravac razvoja**: Uvođenje kvalitetnih usluga u socijalnoj zaštiti i razvoj mreže usluga u zajednici koje podržavaju kvalitetan životih starih lica u njihovom prirodnom okruženju i smanjuju rizik od smještaja starih u ustanove.

**Ciljevi i zadaci**

**Opšti cilj**: Razvijanje integrisane socijalne zaštite starih lica radi očuvanja i poboljšanja njihovog kvaliteta života u prirodnom okruženju i osposobljavanja za produktivan život u zajednici, kao i radi predupređenja zavisnosti od socijalnih službi, efikasnim korišćenjem postojećih resursa i razvijanjem novih, dostupnih, kvalitetnih i raznovrsnih usluga socijalne zaštite.

**Pregled statusa ciljeva i zadataka**

|  |  |  |
| --- | --- | --- |
| **Posebni cilj 1**  **Unapređenje svijesti** **i spremnosti donosioca odluka, institucija sistema, udruženja građana i drugih društvenih subjekata, kao i starijih građana i njihovih porodica, za uvođenje pitanja starenja u sve oblasti društvenog razvoja i aktivno učešće u kreiranju i sprovođenju integrisanih i drugih usluga socijalne zaštite starijih lica, povećanjem informisanosti i učešćem svih relevantnih društvenih subjekata.** | | |
| **Pojedinačni cilj** | **Zadatak** | **Status / napomene** |
| *Pojedinačni cilj 1.1. Povećana informisanost starijih građana i njihovih porodica, organizacija i institucija u lokalnoj zajednici o usluguma socijalne zaštite, socijalno-zaštitinim pravima i mogućnostima obezbjeđivanja pomoći i podrške u prirodnom okruženju, posebno u ruralnim sredinama.* | Zadatak 1: Realizovati informativnu kampanju po principima dugoročne kampanje, s posebnim obuhvatom svih ruralnih sredina. | Djelimično realizovano |
| *Pojedinačni cilj 1.2. Sistem zdravstva prepoznaje značaj integrisane brige o starijim građanima i spreman je za kontinuirano učestvovanje u kreiranju integrisanih usluga.* | Zadatak 1: Ministarstvo zdravlja uključiti u proces izrade standarda kvaliteta socijalnih usluga. | Nerealizovano |
| **Posebni cilj 2**  **Unapređenje zaštite najsiromašnijih starijih građana.** | | |
| **Pojedinačni cilj** | **Zadatak** | **Status / napomene** |
| *Pojedinačni cilj 2.1. Kontinuirano razvijati potrebne normativne uslove i vidove podrške za siromašne stare i starije građane kako bi se umanjio efekat siromaštva na kvalitet života starih.* | Zadatak 1: Sačiniti analizu o uticaju siromaštva na kvalitet života starijih građana. Analiza je osnov za unapređivanje zaštite ove grupe korisnika. | Nije realizovano |
| **Posebni cilj 3**  **U sistem socijalne zaštite uveden i primjenjuje se sistem kvaliteta usluga u skladu s međunarodnim standardima, donošenjem zakonskih propisa i razvojem usluga.** | | |
| **Pojedinačni cilj** | **Zadatak** | **Status / napomene** |
| *Pojedinačni cilj 3.1. Obezbijediti zakonske osnove za uvođenje i primjenu sistema kvaliteta.* | Zadatak 1: Kreirati i usvojiti standarde kvaliteta socijalnih usluga koje podržavaju život u zajednici. | Realizovano – postoji potreba za daljim unapređenjem standarda kvaliteta za usluge u zajednici |
|  | Zadatak 2: Kreirati i usvojiti standarde kvaliteta za usluge smještaja starih lica. | Realizovano – postoji potreba za daljim unapređenjem standarda kvaliteta usluga smještaja starijih |
|  | Zadatak 3: Kontinuirano unaprjeđivati i kontrolisati primjenu standarda kvaliteta usluga za starija lica. | Realizovano – postoji potreba za daljim unapređenjem standarda kvaliteta usluga za starije |
| **Posebni cilj 4**  **Razvijena mreža vaninstitucionalnih/lokalnih usluga socijalne zaštite u zajednici koje unaprjeđuju kvalitet života starih u njihovoj prirodnoj sredini i međugeneracijske odnose u porodici.** | | |
| **Pojedinačni cilj** | **Zadatak** | **Status / napomene** |
| *Pojedinačni cilj 4.1. Ojačati kapacitete lokalnih samouprava za uvođenje lokalnih usluga.* | Zadatak 1: Obezbijediti podršku lokalnim samoupravama za donošenje, primjenu i praćenje lokalnih planova za razvoj usluga socijalne zaštite, kao i stručnu podršku u obezbjeđivanju usluga. | Realizovano |
|  | Zadatak 2: Obezbijediti efikasno korišćenje resursa zajednice u ostvarivanju postojećih prava građana kroz multisektorsku saradnju. Efikasnim korišćenjem postojećih sistema definisaće se prostor u kojem potrebe građana nisu zadovoljene, a radi kojih je potrebno uvesti usluge u socijalnoj zaštiti. | Nije realizovano |
|  | Zadatak 3: Sačiniti međuopštinsku analizu mapiranih potreba i sagledati mogućnost uvođenja potrebnih usluga na međuopštinskom nivou. | Nije realizovano |
| *Pojedinačni cilj 4.2. Obezbijediti uvođenje lokalnih socijalnih usluga na opštinskom i međuopštinskom nivou, u skladu sa sačinjenim akcionim planom.* | Zadatak 1: U svakoj opštini uvesti najmanje jednu uslugu za stara lica identifikovanu u lokalnim planovima. | Djelimično realziovano |
|  | Zadatak 2: Uvesti jednu međuopštinsku uslugu. | Nije realizovano |
| *Pojedinačni cilj 4.3. Uvedene savjetodavno-terapijske i socio-edukativne usluge za starije građane u okviru postojećih kapaciteta u sistemu socijalne ili zdravstvene zaštite u vidu posebnih programa.* | Zadatak 1: Kreirati programe namijenjene podršci starijim građanima i njihovim porodicama za razvoj zdravih stilova života i prevazilaženje porodičnih međugeneracijskih sukoba. | Nije realizovano |
|  | Zadatak 2: Obezbijediti uvođenje programa u postojeće kapacitete socijalne i zdravstvene zaštite. | Nije realizovano |
| *Pojedinačni cilj 4.4. Unaprijeđeni mehanizmi učešća NVO sektora u obezbjeđivanju socijalnih usluga.* | Zadatak 1: Razviti mehanizme dostupnosti finansijskih sredstava iz budžeta NVO sektoru i drugim pružaocima usluga u skladu s pluralizmom pružaoca usluga. | Djelimično realizovano |
|  | Zadatak 2: Podržati razvoj volonterizma u obezbjeđivanju socijalnih usluga, čime se doprinosi povremenom/kontinuiranom obogaćivanju osnovnog sadržaja usluge koji je propisan minimalnim standardima kvaliteta usluge. Ove aktivnosti moraju biti u skladu sa svrhom i aktivnostima usluge u okviru koje se obezbjeđuju. | Djelmično realizovano |
| **Posebni cilj 5**  **Očuvanje i unapređenje kvaliteta života starijih obezbjeđenjem adekvatnih smještajnih kapaciteta u rezidencijalnim ustanovama i drugoj porodici.** | | |
| **Pojedinačni cilj** | **Zadatak** | **Status / napomene** |
| *Pojedinačni cilj 5.1. Obezbijeđeni smještajni kapaciteti za prihvat starijih lica oboljelih od demencije.* | Zadatak 1: Kreirati standarde za smještaj lica oboljelih od demencije. | Nije realizovano |
|  | Zadatak 2: Sagledati potrebe na lokalnom i regionalnom nivou za smještajem korisnika oboljelih od demencije i sačiniti plan razvoja kapaciteta za obezbjeđivanje smještaja ovih lica. | Nije realizovano |
|  | Zadatak 3: Prilagoditi postojeće smještajne kapacitete u JU Dom za stare „Grabovac” u Risnu i JU Dom za stare „Bijelo Polje” u Bijelom Polju za prihvat ove grupe korisnika. | Realizovano |
| *Pojedinačni cilj 5.2. Unaprijeđeni smještajni kapaciteti u ustanovama za smještaj starijih lica.* | *Zadatak 1:* Unaprijediti materijalno-tehničke uslove u postojećim ustanovama za smještaj starih lica. | Realizovano – postoji potreba za daljim unapređenjima |
|  | Zadatak 2: Uvesti u sistem nove ustanove za smještaj starih lica. | Nije realizovano – usljed nedovršenog procesa koji omogućava licenciranje ustanova za smještaj, privatni domovi starih nisu u mogućnosti da formaliziju svoj status |
| *Pojedinačni cilj 5.3. Unaprijeđena usluga smještaja starijih i starih lica u drugu porodicu.* | Zadatak 1: Podići nivo informisanosti i razumijevanja značaja usluge smještaja u drugu porodicu, pogotovu u srodničku porodicu. | Djelimično realizovano |
| *Pojedinačni cilj 5.4. Uvedeni u sistem privatni pansioni za smještaj starijih.* | Zadatak 1: Kreirati interresorni mehanizam otkrivanja ovih usluga i njihovog uvođenja u sistem socijalne zaštite. | Nije reazlizovano |
|  | Zadatak 2: Poslovanje privatnih pansiona za smještaj starijih lica uskladiti sa standardima usluga za smještaj starijih lica. | Nije realizovano |
| **Posebni cilj 6**  **Unaprijeđene profesionalne kompetencije zaposlenih u javnom, privatnom i NVO sektoru za obezbjeđivanje usluga starijim korisnicima, realizacijom potrebnih obuka za razvoj kompetencija, razmjenom iskustva i dobre prakse.** | | |
| **Pojedinačni cilj** | **Zadatak** | **Status / napomene** |
| *Pojedinačni cilj 7.1. Obezbijeđena kontinuirana obuka zaposlenih u javnom, civilnom i privatnom sektoru* | Zadatak 1: Realizovati obuke za stručne radnike, stručne saradnike i saradnike radi sticanja znanja i vještina koji su potrebni za kvalitetno pružanje usluga. | Realizovano – postoji potreba za daljim obukama |
|  | Zadatak 2: Sačiniti plan razvoja kadrova u ustanovama za smještaj starijih lica. | Nije realizovano |
|  | Zadatak 3: Realizovati studijsku/e posjetu/e potrebnu/e za razvoj prioritetne/ih usluge/a. | Nije realizovano |

Od ukupno 26 planiranih zadataka realizovano je 7, nerealizovano 14, a djelimično realizovano 5 zadataka.

**DETALJNI PRIKAZ REZULTATA PRIMJENE STRATEGIJE**

**Pregled izvještaja o sprovođenju Akcionog plana za realizaciju Strategije**

Izvještaji tima za evaluaciju primjene Strategije predstavljaju zvanične izvore podataka o ostvarenju planiranih strateških ciljeva i realizaciji zadataka. Tim za evaluaciju sastavljen je od predstavnika Ministarstva rada i socijalnog staranja, Ministarstva zdravlja, Instituta za javno zdravlje Podgorice, Crvenog krsta Crne Gore i predstavnika organizacija civilnog društva koje se bave socijalnom zaštitom starijih osoba.

Akcioni plan za realizaciju Strategije sačinjen je za prvu godinu od usvajanja strateškog dokumenta, kao i za period jul 2014. – jul 2015. godine. Prvi Akcioni plan strukturisan je na način koji omogućava dobro upravljanje strategijom i izvještavanje, s tim što ne sadrži podatke o planiranim sredstvima za realizaciju planiranih zadataka, kako u pogledu izvora finansiranja, tako i u pogledu iznosa potrebnih za realizaciju zadataka. Akcioni plan za za period jul 2014. – jul 2015. godine ima modifikovanu strukturu, omogućava dobro upravljanje strateškim dokumentom i izvještavanje, i sadrži podatke o finansiranju.

Tokom implementacije Strategije, sačinjavani su godišnji izvještaji za 2013, 2014, 2015. i 2016. godinu. Sva četiri izvještaja strukturisana su na sličan način – sadrže pregled institucionalne – rezidencijalne zaštite starijih, s napomenama o centrima za socijalni rad; osvrt na usluge u zajednici za starije; osvrt na razvoj sistema kvaliteta; i unaprjeđenje kompetencija stručnjaka. U izvještajima se mogu naći korisni podaci o relevantnim promjenama tokom implementacije strateškog plana, s tim što su evidentne prilike za unapređenje izvještavanja.

**Zaključci**

**U izvještajima o sprovođenju Akcionog plana za realizaciju Strategije ima ponavljanja sadržaja.**

**Izvještaji ne prate logiku po kojoj su koncipirani strateški ciljevi (posebni i pojedinačni) i zadaci.**

**Preporuke**

**Potrebno je da akcioni plan za sprovođenje strategije sadrži i podatke o finansiranju planiranih zadataka, kako o izvoru finansiranja zadataka, tako i o iznosu potrebnom za finansiranje.**

**Poželjno je da se za potrebe nove strategije razvije format za izvještavanje, koji će strukturno i logički pratiti strateški dokument odnosno akcioni plan za njegovu realizaciju.**

**Institucionalna zaštita starih lica u postojećim institucionalnim kapacitetima sistema**. Institucije socijalne zaštite u Crnoj Gori koje su uključene u direktno obezbjeđivanje socijalnih usluga za starije i stare korisnike prije svega su centri za socijalni rad[[8]](#footnote-8) i rezidencijalne ustanove za smještaj korisnika[[9]](#footnote-9). Tokom posljednjih godina javljaju se i domovi za smještaj starijih lica koji su u privatnom vlasništvu. Ovi domovi nisu u sistemu socijalne zaštite i ne mogu se smatrati institucionalnim resursom, u ovom momentu, usljed toga što nisu formalno apsorbovani u sistem, jer nema sistemskih uslova za njihovo licenciranje, ali su značajan činilac zbrinjavanja starijih. Uvođenje u sistem ovih domova može značajno unaprijediti kapacitete sistema za pružanje kvalitetnih usluga za stare, sasvim je moguće sa standardima iznad onih koji su propisani kao minimalni.

**Razvoj usluga u zajednici za starije**. Ministarstvo rada i socijalnog staranja, u okviru projekta „*Reforma sistema socijalne i dječje zaštite – Unaprjeđenje socijalne inkluzije*”, tokom 2012. i 2013. godine, podržalo je 16 (šesnaest) usluga u zajednici s ciljem unaprjeđenja kvaliteta života starijih lica. Na ovaj način pružena je podrška lokalnim partnerima da unaprijede znanja i vještine za identifikovanje potreba, kreiranje modela pružanja usluga i njegovu realizaciju.

**Pregled podržanih usluga**

**Projekat „Reforma sistema socijalne i dječje zaštite – Unaprjeđenje socijalne inkluzije”**

**(2012. i 2013. godina)**

|  |  |  |
| --- | --- | --- |
| **Opština** | **Partnerska organizacija** | **Usluga** |
| Nikšić | Centar za socijalni rad za Nikšić, Šavnik i Plužine | Dnevni boravak za starije |
| Nikšić | Opštinska organizacija Crvenog krsta | Psiho-socijalna i zdravstvena podrška starijim osobama (mobilni timovi) na ruralnom i gradskom području |
| Šavnik | Opštinska organizacija Crvenog krsta | Pomoć u kući za starije |
| Berane | Opštinska organizacija Crvenog krsta | Pomoć u kući za starije |
| Pljevlja | Opštinska organizacija Crvenog krsta | Pomoć u kući za starije |
| Mojkovac | Kancelarija za razvojne programe opštine Mojkovac  OO Crveni krst | Pomoć u kući za starije |
| Bar | Opštinska organizacija Crvenog krsta | Socijalna zaštita starih lica u gradu i na selu – pomoć u kući za starija lica sa seoskog područja opštine Bar i jačanje uloga mjesnih zajednica i društvene odgovornosti u odnosu na starija lica |
| Bar | Caritas Barske nadbiskupije | Dnevni centar za stare |
| Plužine | NVO “EVIVA PIVA” | Integrisana usluga kućne njege starih lica – pomoć u kući za stara lica sa seoskog područja opštine Plužine |
| Cetinje | Opštinska organizacija Crvenog krsta | Socijalna zaštita starih lica u gradu i na selu – pomoć u kući |
| Budva | Opštinska organizacija Crvenog krsta | Socijalna zaštita starih lica u gradu i na selu – pomoć u kući |
| Tivat | Opštinska organizacija Crvenog krsta | Socijalna zaštita starih lica u gradu i na selu – pomoć u kući |
| Danilovgrad | Opštinska organizacija Crvenog krsta | Socijalna zaštita starih lica u gradu i na selu – pomoć u kući |
| Kolašin | Opštinska organizacija Crvenog krsta | Socijalna zaštita starih lica u gradu i na selu – pomoć u kući |
| Andrijevica | Opštinska organizacija Crvenog krsta | Socijalna zaštita starih lica u gradu i na selu – pomoć u kući |
| Bijelo Polje | Opštinska organizacija Crvenog krsta | Socijalna zaštita starih lica u gradu i na selu – pomoć u kući |

Kroz navedeni projekat pružena je podrška lokalnim partnerima da unaprijede znanja i vještine za identifikovanje potreba, kreiranje modela pružanja usluga i njegovu realizaciju. Projekti podržani od stane UNDP kancelarije planirani su za finansiranje do januara 2016. godine.

Takođe, U Nikšiću su, u saradnji s lokalnom upravom, otvorena najprije dva dnevna boravka za starije. Takođe, u okviru projekta *Budi odgovoran*, otvoren je gradski vešeraj, koji za lica starija od 67 godina usluge pruža besplatno. Prema navodima u izvještaju za istu godinu, tokom 2016. godine nastavljeno je širenje mreže dnevnih boravaka za starija lica u Crnoj Gori. Otvorena su još dva dnevna boravka za starija lica, te je do tog trenutka bilo uspostavljeno šest dnevnih boravaka za starija lica u Crnoj Gori, i to: tri u Nikšiću, dva u Danilovgradu i jedan u Mojkovcu.

Kroz projekat „Nastavak reforme sistema socijalne i dječje zaštite”, koji sprovodi Ministarstvo rada i socijalnog staranja, uz tehničku podršku UNDP-ja, uspješno je realizovan konkurs za podršku usluzi „Pomoć u kući za stare” u šest odabranih opština. Usluga je podržana u periodu od devet mjeseci (jul 2015. – mart 2016) za 236 korisnika.

Podrška usluzi „Pomoć u kući za stare“ novim konkursom je proširena na 16 opština (sjeverni i centralni region). Pružaoci usluge su centri za socijalni rad u periodu od devet mjeseci (april-decembar 2016). Nakon sprovedenog javnog oglasa, na ovom projektu angažovano je 109 geronto domaćica, koje su pružale uslugu za oko 1000 korisnika po sljedećim opštinama: Bijelo Polje (14 geronto domaćica), Danilovgrad (17 geronto domaćica), Nikšić, Šavnik, Plužine (25 geronto domaćica), Pljevlja, Žabljak (12 geronto domaćica), Kolašin (3 geronto domaćice), Mojkovac (3 geronto domaćice), Berane (10 geronto domaćica), Andrijevica (2 geronto domaćice), Petnjica (3 geronto domaćice), Plav (3 geronto domaćice), Gusinje (1 geronto domaćica), Rožaje (8 geronto domaćica) i Cetinje (8 geronto domaćica).

Podrška usluzi „Pomoć u kući za stare“ nastavljena je u istim opštinama i u 2017. godini, i to u proširenom obimu kroz angažman 120 geronto domaćica za planirani broj od oko 1200 korisnika. Kriterijumi za određivanje broja angažovanih geronto domaćica po opštinama bili su broj korisnika dodatka za njegu i pomoć iznad 65 godina starosti i broj korisnika materijalnog obezbjeđenja iznad 65 godina starosti, kao i razuđenost opština.

Projekat se realizuje u sljedećim opštinama: Nikšić, Šavnik, Plužine, Danilovgrad, Mojkovac, Pljevlja, Žabljak, Kolašin, Plav, Gusinje, Bijelo Polje, Berane, Andrijevica, Petnjica, Rožaje i Cetinje.

**Porodični smještaj**. Uslugu porodičnog smještaja tokom 2016. godine koristila su 34 starija lica.

**Materijalna davanja**. Prema podacima Ministarstva rada i socijalnog staranja, broj korisnika materijalnog obezbjeđenja u starosnoj kategoriji lica starih 67 i više godine na nivou Crne Gore, za maj 2017. godine bio je 867; korisnika dodatka za njegu i pomoć 7881; a korisnika lične invalidnine 51.

**Zdravstvena zaštita**. U cilju pružanja adekvatnih usluga, Institut za javno zdravlje pruža usluge promocije zdravlja i prevencije oboljenja kod starih, te je u toku 2016. godine od strane Instituta urađen *Vodič za brigu o starima na kućnom liječenju*. Sproveden je IPA Projekat *Net age*, koji je omogućio pružaocima usluga za stare da upoznaju metode brige o starim licima u zemljama koje imaju mnogo dužu tradiciju organizovanja.

**Zaključci**

**Tokom perioda implementacije Strategije podstican je razvoj usluga podrške za život u zajednici za starije.**

**U razvoju usluga korišćeni su kapaciteti centara za socijalni rad, opštinskih organizacija Crvenog krsta, a u manjem broju su partneri bile druge organizacije civilnog društva.**

**Najfrekventnija usluga je pomoć u kući, pa zatim dnevni boravak za starije.**

**Usluge su razvijane u projektnom okviru, a iz dostupnih izvora ne može se utvrditi da su tako inicirane usluge postale održive, odnosno da je obezbijeđen nastavak njihovog pružanja iz sredstava lokalnih budžeta.**

**U ovom kontekstu mora se istaći potreba za sistemskim unaprjeđenjima u pogledu fiskalne decentralizacije, koja bi omogućila opštinama veća izdvajanja sredstava za usluge socijalne i dječje zaštite.**

**Preporuka**

**Postoji prostor i potreba da se usluge u zajednici za starije obezbjeđuju u većoj mjeri preko organizacija civilnog društva kao njihovih pružalaca; kao i da se ove usluge organizuju na sistemski konzistentan način, koji uključuje održivo finansiranje iz sredstava lokalnih budžeta, njihovo prepoznavanje u lokalnim odlukama o pravima u socijalnoj zaštiti, kao i licenciranjem pružalaca usluga i stručnih radnika uključenih u njihovo pružanje.**

**Zadovoljstvo korisnika usluge dnevnog boravka**

Zavod za socijalnu i dječju zaštitu, u periodu od 19. do 28. 6. 2017. godine, organizovao je i sproveo istraživanje zadovoljstva korisnika u dnevnim boravcima za starija lica Nikšić, Danilovgrad, Spuž i Mojkovac.

Istraživanjem zadovoljstva korisnika uslugom socijalnog servisa dnevni boravak za stara lica obuhvaćena je ciljna grupa koja broji ukupno 77 korisnika.

**Zaključci**

**Analizom rezultata ankete uočava se visok stepen zadovoljstva uslugom dnevni boravak za starija lica u Crnoj Gori.**

**Zainteresovanost korisnika za provođenje vremena u dnevnom boravku je veoma prisutna i samim tim je izražena volja da se ovaj servis održi i unaprijedi u svim postojećim segmentima kako bi njegovo trajanje bilo obezbijeđeno i kako bi korisnici bili sigurni da na ovu uslugu mogu da računaju u svakom trenutku, budući da im veoma znači u svakodnevnom životu.**

**Osvrt na učešće drugih pružalaca usluga**

Zakonom o socijalnoj i dječjoj zaštiti propisana je mogućnost da djelatnost u oblasti socijalne i dječje zaštite, odnosno pojedine usluge, može, u skladu s ovim zakonom, pružati i organizacija, preduzetnik, privredno društvo i fizičko lice. Tokom proteklih godina, organizacije civilnog društva i privatni preduzetnici znatno rjeđe su uključivani kao pružaoci usluga koje se finansiraju iz sredstava javnih prihoda.

Organizacije civilnog društva su značajni pružaoci usluga socijalne i dječje zaštite, uključujući i usluge namijenjene starijim licima, s tim što se za finansiranje ovih usluga ne koriste sredstva iz budžeta. Ovo predstavlja mogućnost za promjene tokom narednog perioda unaprjeđenja, tj. da navedene organizacije postanu značajniji dio prakse pružanja usluga za starije za koje se obezbjeđuju sredstva iz javnih prihoda.

**Pregled broja korisnika u domovima za smještaj starijih i utrošenih sredstava**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pregled prosječnog broja korisnika u ustanovama za smještaj starijih i ukupno isplaćenih sredstava 2013̶2016. godina[[10]](#footnote-10)** | | | | | | | |
|  | | |  |  | |  | |
| **Red. br.** | | | **Ustanove** | **Prosječni br. korisnika** | | **Iznos po fakturama** | |
| **2013.** | | | | | | | |
| **1** | | | JU Dom starih „Grabovac" ̶ Risan | 254 | | 275.353.12 | |
| **2** | | | JU Zavod „Komanski most" ̶ Podgorica | 114 | | 265.565.62 | |
| **3** | | | JU Dom starih „Bijelo Polje” | 112 | | 166.107.50 | |
|  | | | **U K U P N O** | **480** | | **707.026.24** | |
| **2014.** | | | | | | | |
| 1 | | | JU Dom starih „Grabovac" ̶ Risan | 244 | | 264.663.44 | |
| 2 | | | JU Zavod „Komanski most" ̶ Podgorica | 110 | | 257.066.95 | |
| 3 | | | JU Dom starih „Bijelo Polje” | 109 | | 163.494.80 | |
|  | | | **U K U P N O** | **463** | | **685.225.19** | |
| **2015.** | | | | | | | |
| **1** | | JU Dom starih „Grabovac" ̶Risan | | | 235 | | 259.175.32 |
| **2** | | JU Zavod „Komanski most" ̶ Podgorica | | | 109 | | 303.146.37 |
| **3** | | JU Dom starih „Bijelo Polje” | | | 124 | | 204.104.70 |
|  | | **U K U P N O** | | | **468** | | **766.426.39** |
| **2016.** | | | | | | | |
| **1** | JU Dom za penzionere i druga stara lica „Grabovac” – Risan | | | | 233 | 298.599.73 | |
| **2** | JU Zavod „Komanski most” ̶ Podgorica | | | | 112 | 357.920.40 | |
| **3** | JU Dom starih „Bijelo Polje” | | | | 137 | 231.701.41 | |
|  | **U K U P N O** | | | | **482** | **888.221.54** | |

Iz podataka u tabeli *Pregled prosječnog broja korisnika u ustanovama za smještaj starijih i ukupno isplaćenih sredstava 2013̶2016. godina*, vidi se da u navedenom periodu ̶ koji je ujedno i najveći dio perioda implementacije Strategije – nije bilo većih oscilacija u prosječnom broju korisnika u JU Zavod „”Komanski most” – Podgorica.

Kod JU Dom starih „Grabovac” – Risan evidentan je trend smanjenja prosječnog broja korisnika: sa 254 u 2013. godini na 233 u 2016. godini.

U JU Dom starih „Bijelo Polje” primjetan je suprotan trend u poređenu sa domom u Risnu – prisutan je trend povećanja prosječnog broja korisnka: sa 112 u 2013. na 137 u 2016. godini.

**Zaključak**

**Iz raspoloživih podataka, kada se oni uzmu u obzir u kontekstu razvoja usluga socijalne zaštite u lokalnim zajednicama u istom periodu – još uvijek nema bilo kakve korelacije, tj. da razvoj usluga u zajednici za starije utiče na prosječan broj korisnika u domovima za smještaj.**

**U vezi s pomenutom korelacijom treba istaći da usluge poput pomoći u kući i dnevnog boravka pomažu starijim građanima da što duže ostanu u svom primarnom okruženju (porodici) i omogućavaju odlaganje smještaja u dom; ali da usluge alternativnog smještaja (porodični smještaj za starije, stanovanje u zajednici uz podršku i dr.) ̶ koje u Crnoj Gori još nisu razvijene u dovoljnoj mjeri – jesu usluge koje preveniraju institucionalni smještaj.**

**Javne ustanove za smještaj starih lica**

**JU Dom starih „Grabovac” ̶ Risan**. Ustanova se bavi zbrinjavanjem starijih, iznemoglih i hronično oboljelih lica. Dom pruža institucionalnu brigu: starijim licima; odraslim licima s invaliditetom; hronično duševno oboljelim starijim licima; osobama koje se nađu u stanju akutne socijalne potrebe. Zbrinjavanje podrazumijeva: kompletnu njegu i zdravstvenu zaštitu lica smještenih u domu; kompletnu stručnu socijalnu i psihološku pomoć; pravnu i savjetodavnu pomoć ̶ pomoć u administrativno-finansijskim poslovima koji se tiču korisnika.

Kapacitet ustanove je 300 korisnika, a prema navodima u izvještaju za 2016. Godinu, na smještaju je bilo 280 korisnika, od čega je najveći broj (236) smješten preko centara za socijalni rad, a 44 korisnika je smješteno putem direktnog ugovaranja u skladu sa zakonom.

**U ustanovi nije urađen plan transformacije.**

**Ustanova je 2013. godine dobila sertifikat kvaliteta ISO 9001- 2008.**

**Ovim se potvrđuje kvalitet usluga koje ova ustanova pruža korisnicima, a ISO 9001- 2008 standardi umnogome su doprinijeli unapređenju rada.**

**ISO standardi su komplementarni sa standardima za uslugu smještaja po propisima Crne Gore i njihova primjena doprinosi boljoj organizaciji rada, ali su djelimično komplementarni sa zahtjevima koje u pogledu podataka postavlja Informacioni sistem socijalnog staranja (socijalni karton).**

**Izazovi u funkcionisanju ove ustanove dolaze otud što ona, iako je ustanova socijalne zaštite, pruža i usluge zdravstvene zaštite, koje sistem zdravstvene zaštite u Crnoj Gori ne prepoznaje na odgovarajući način.**

**Postoje problemi u obezbjeđenju zdravstvenih usluga korisnicima ove ustanove, usljed nekomplementarnosti sistema socijalne zaštite i sistema zdravstvene zaštite.**

**Takođe, izazove u funkcionisanju predstavlja funkcionalno nedovršen sistem licenciranja organizacija za pružanje usluga socijalne zaštite, usljed čega ovaj dom još nema licencu za pružanje usluge domskog smještaja.**

**Treći krupniji izazov u funkcionisanju tiče se nedovoljnog broja zaposlenih u odnosu na broj propisan standardima.**

**Ustanova ima kapacitete i resurse za pružanje usluga starijima u lokalnoj zajednici.**

**JU Dom starih „Bijelo Polje”**. Ova ustanova socijalne zaštite izgrađena je u partnerstvu Ministarstva rada i socijalnog staranja i Opštine Bijelo Polje. JU Dom starih „Bijelo Polje” u Bijelom Polju svojim korisnicima obezbjeđuje domski smještaj, koji obuhvata: stanovanje; ishranu; kompletnu njegu i zdravstvenu zaštitu; kulturno-zabavne, rekreativne, okupacione i dr. aktivnosti; usluge socijalnog rada i dr. Usluge, zavisno od potreba, sposobnosti i interesovanja korisnika te samim tim i kompletnu socijalnu i psihološku pomoć; pravnu i savjetodavnu pomoć; pomoć u administrativno-finansijskim poslovima koji se tiču korisnika.

Smještajni kapacitet ove ustanove je 230 korisnika.

Najsvježiji dostupan dokument o funkcionisanju ove ustanove je Izvještaj o radu za 2014. godinu u kojem su iznijeti podaci o broju i strukturi korisnika, uslugama koje se pružaju; zaposlenima i druge tehničke informacije.

Iz navednog izvještaja, kao i iz druge sekundarne građe, može se ustanoviti da je JU Dom za stare „Bijelo Polje” u procesu jačanja organizacione strukture i kadrovskih kapaciteta doma za obezbjeđivanje kvalitetne usluge za korisnike.

Zavod za socijalnu i dječju zaštitu sproveo je anketu zadovoljstva direktnih korisnika usluga koje pruža Dom starih „Bijelo Polje“, na uzorku od 50 korisnika, prema sljedećim kategorijama: 10 nepokretnih i polupokretnih korisnika; 25 pokretnih i korisnika s mentalnim smetnjama; 15 psihofički očuvanih korisnika.

**Prema iznijetim zaključcima Zavoda za socijalnu i dječju zaštitu, upitnik koji se odnosi na zadovoljstvo korisnika sadrži dvije osnovne teme istraživanja ̶ zadovoljstvo smještajem i zadovoljstvo tretmanom korisnika od strane zaposlenih.**

**Opšti utisak, tačnije opšta ocjena je na visokom nivou, što ne znači da ne postoje mjesta podložna unaprjeđenju i razvoju pomenutih segmenata, koji su predmet analize.**

**JU Zavod „Komanski most”**. Djelatnost Zavoda obuhvata[[11]](#footnote-11): smještaj odraslih lica s invaliditetom (umjerene, teže i teške intelektualne teškoće i poremećaji iz autističnog spektra); radno-okupaciono angažovanje u skladu sa fizičkim i psihičkim sposobnostima, kulturno-zabavne aktivnosti i sl.; zdravstvenu zaštitu u skladu s propisima kojima se uređuje zdravstvena zaštita i zdravstveno osiguranje. Kapacitet ove ustanove je 130 mjesta, a prema podacima dobijenim u ustanovi u julu 2017. Godine, na smještaju je bilo 114 korisnika.

Plan transformacije JU Zavoda „Komanski most“ usvojen je u decembru 2013. godine[[12]](#footnote-12). Prema dokumentu dobijenom od ovog Zavoda, plan se fokusira na prevenciju daljih prijema korisnika i na postepenu deinstitucionalizaciju sadašnjih korisnika kroz razvoj vještina za samostalan život i pružanje adekvatnih alternativnih servisa u okviru porodice i zajednice. Plan transformacije osmišljen je da promoviše prava i učešće lica s invaliditetom u okviru društva, da poboljša kvalitet njihovog života i da osigura primjenu antidiskriminativnog pristupa u smislu poboljšanja života svih lica s invaliditetom, uključujući i one koji imaju velike i kompleksne potrebe. Plan se zasniva na principima i stavovima Konvencije UN-a o pravima lica s invaliditetom, koji podstiču i obavezuju društvo da jasno potvrdi da su prava lica s invaliditetom ljudska prava i stoga se moraju zakonski zaštititi i ostvarivati u praksi u zajednicama u kojima žive. Prelazak s institucionalnih na usluge podrške za život u zajednici podrazumijeva dug tranzicioni proces i uključuje uklanjanje barijera, kao i razvoj novih usluga. Redovne i adekvatne evaluacije i monitoring procesa transformacije od ključne su važnosti za ostvarenje napretka. Transformacija ustanove će uticati na korisnika i njihove porodice, ali i na zaposlene u ustanovi. Zavod je sačinio i Tabelu aktivnosti za period 2014̶2017, s jasnim rokovima i akterima odgovornim za realizaciju pojedinih aktivnosti.

**Plan transformacije JU Zavoda „Komanski most” sačinjen je u skladu sa strateškim opredjeljenjima za razvoj socijalne zaštite starijih lica.**

**Nema jasnih podataka niti izvora verifikacije o realizaciji Plana transformacije JU Zavoda „Komanski most”.**

**U okviru terenskog istraživanja (sastanaka i intervjua) za potrebe izrade ove Analzie, kao i prilikom posjete ovom Zavodu u julu 2017. godine – stečeni uvidi ukazuju da je realizacija aktivnosti u okviru planirane transformacije ustanove u toku – kao i da je za još niz planiranih aktivnosti potrebno nastaviti s realizacijom.**

**Transformacija ove ustanove može se izvršiti samo uz sistemsku podršku Ministarstva rada i socijalnog staranja i Zavoda za socijalnu i dječju zaštitu, kao i u saradnji s Ministarstvom zdravlja.**

**Potrebne su jasnije koordinacijske i upravljačke akcije u cilju sprovođenja aktivnosti iz Plana transformacije; kao i evaluacija do sada realizovanih aktivnosti; te jasniji sistem monitoringa i izvještavanja za naredni period.**

**Izgradnja novih kapaciteta**

U toku je povećanje kapaciteta za smještah starijh lica u Crnoj Gori, izgradnjom odnosno rekonstrukcijom objekata u Pljevljima i Nikšiću.

**JU za smještaj odraslih lica s invaliditetom i starih lica „Pljevlja”**. Vlada Crne Gore donijela je Odluku o osnivanju javne ustanove za smještaj odraslih lica s invaliditetom i starih lica „Pljevlja” (2017). Ova ustanova posluje pod nazivom: JU Dom starih „Pljevlja”, sa sjedištem u Pljevljima. Djelatnost doma je: smještaj odraslih lica s invaliditetom i starih lica; radno-okupaciono angažovanje, koje se odnosi na obezbjeđivanje radne i okupacione terapije, kulturno-zabavnih aktivnosti i sl; zdravstvena zaštita, koja se obezbjeđuje u skladu sa propisima o zdravstvenoj zaštiti i zdravstvenom osiguranju. Dom je dužan da sprovodi programe koje utvrdi osnivač, kao i da učestvuje u realizaciji strategija, planova i programa koji doprinose poboljšanju položaja odraslih lica s invaliditetom i starijih lica, kao i da sarađuje s drugim organizacijama u oblasti socijalne i dječje zaštite.

**Dom u Nikšiću**. Implementacija *Projekta rekonstrukcije Vojnog kompleksa Trebjesa za potrebe izgradnje doma za stara i odrasla lica s invaliditetom u opštini Nikšić* nalazi se u početnoj fazi.

Projekat je pozitivno ocijenjen od strane CEB-a i Tehničkog komiteta. U vrijeme izrade ove Analize očekivala se odluka Skupštine donatora.

Smještajni kapacitet doma je za 220 korisnika.

**Zaključci**

**Izgradnja novih kapaciteta za smještaj starih u okviru socijalne zaštite može dovesti u rizik strateško opredjeljenje za deinstitucionalizaciju i razvoj usluga u zajednici za starije korisnike.**

**Planirani kapaciteti objekata u Pljevljima i Nikšiću, naročito onog u Nikšiću (220 korisnika), nisu u skladu sa strateškim opredjeljenjem da se starijim korisnicima na domskom smještaju obezbijede uslovi življenja koji se zasnivaju na malim kapacitetima i organizaciji života koja nije tipično „domska”.**

**Preporuke**

**Dobijena donatorska sredstva svakako jesu prilika za unaprjeđenje infrastrukturnih kapaciteta za pružanje usluga socijalne zaštite za starije, te ih treba iskoristiti na način koji najviše odgovara potrebama Crne Gore, odnosno koji je u skladu s potrebama korisničke grupe i strateškim opredjeljenjima.**

**Potrebno je ispitati mogućnost da se dio kapaciteta u novim domovima iskoristi za palijativno zbrinjavanje odraslih i starijih lica.**

**Takođe, potrebno je ispitati mogućnost da se dio kapaciteta usmjeri ka smještaju oboljelih od demencije, uz funkcionalno povezivanje sa zdravstvenim uslugama i sistemom zdravstvene zaštite.**

**ZAVRŠNE PREPORUKE**

S obzirom na rezultate ove analize, iznosimo završne preporuke kao okvir za izradu novog strateškog dokumenta za razvoj sistema socijalne zaštite za starije.

Neke preporuke iz ovog odjeljka već se nalaze u prethodnim djelovima analize, ali su, iz razloga koherentnosti za potrebe izrade nove strategije, date ponovo uz odgovarajuće modifikacije.

1) U skladu s Planom Vlade Crne Gore, strateški dokument će se koncipirati sektorski, treba da se odnosi samo na sistem socijalne zaštite, s tim što je neophodno iz tog okvira maksimalno imati u vidu potrebu za razvojem intersektorskih usluga, kao i principe i vrijednosti iz Madridskog međunarodnog plana akcije o starenju i Političke deklaracije s Druge svjetske skupštine o starenju iz aprila 2002. godine.

2) Postoji prostor da se identifikuju i kreiraju veze sa strateškim dokumentom za osobe s invaliditetom, odnosno da se na mjestima na kojima je to uputno u strategiji za starije pojedine mjere povežu sa strateškim dokumentom za osobe s invaliditetom. Ovo naročito u odnosu na pristupačnost; participaciju; zapošljavanje; obrazovanje i obuku; socijalnu zaštitu; i zdravstvo – a s obzirom na potrebe, interese i socijalnu koheziju starijih.

3) Potrebno je nastaviti srealizacijom zadataka iz prethodne strategije, i to:

(a) onih zadataka koji po svojoj prirodi zahtijevaju kontinuitet (prvenstveno razvoj usluga u zajednici za starije);

(b) zadataka koji su realizovani, ali zahtijevaju dalja unapređenja: standardizacija usluga, koju treba preispitati s aspekta njihovih realnih atributa „minimalnih standarda”, tj. dostižnosti za sve pružaoce usluga; kriterijuma za licenciranje organizacija koje pružaju usluge za starije;

c) zadataka koji nisu realizovani ili su djelimično realizovani, ukoliko odgovaraju aktuelnim strateškim opredjeljenjima.

4) Usluge podrške za život u zajednici za starije, kao i savjetodavno-terapijske i socijalno-edukativne usluge u većoj mjeri treba obezbjeđivati preko organizacija civilnog društva i drugih (preduzetnika, privrednih društava i fizičkih lica), koje Zakon o socijalnoj i dječjoj zaštiti prepoznaje kao pružaoce uslga; s tim što to treba činiti na sistemski konzistentan način, koji uključuje održivo finansiranje iz sredstava lokalnih budžeta, njihovo prepoznavanje u lokalnim odlukama o pravima u socijalnoj zaštiti, kao i licenciranjem pružalaca usluga i stručnih radnika uključenih u njihovo pružanje.

5) Dobijena donatorska sredstva za izgradnju novih kapaciteta za smještaj starijih jesu prilika za unaprjeđenje infrastrukturnih kapaciteta za pružanje usluga socijalne zaštite za starije. Potrebno je ispitati mogućnost da se dio kapaciteta u novim domovima iskoristi za palijativno zbrinjavanje odraslih i starijih lica; kao i za smještaj oboljelih od demencije, uz funkcionalno povezivanje sa zdravstvenim uslugama i sistemom zdravstvene zaštite.

6) Potrebno je planirati promociju, unaprjeđenje, analizu potreba i sl. za razvoj porodičnog smještaja za starije.

7) Smještajne kapacitete potrebno je razvijati u formi manjih zajednica; stanovanja uz podršku u zajednici i sl. – pri čemu treba podsticati da se za razvoj ovih usluga koriste resursi korisnika (kuća, stanova i sl.), uz odgovarajuću pravnu zaštitu i uređenje imovinskih i obligacionih prava. Za ove usluge potrebno je razvijati stručne i organizovane resurse za podršku korisnika.

8) Potrebno je podsticati inovativne usluge za starije, kao na primjer:

(a) pomoć u kući povezati sa zdravstvenom zaštitom i njegom;

(b) predah smještaj za starije organizovati tako da se može pružati i u domu korisnika;

c) kroz analizu potreba i razvoj koncepta palijativnog zbrinjavanja u zajednici (pomoć u kući i dnevni boravak za osobe oboljele od neizlječivih bolesti, programe podrške porodici i pacijentima), kao i razvojem hospisa za smještaj i dostojanstvenu smrt oboljelih od neizlječivih bolesti;

(d) razvoj volonterizma za starije – stariji volonteri kao učesnici u pružanju usluga;

(e) na druge načine i po modalitetima do kojih se može dolaziti raspisivanjem konkursa za razvoj inovativnih usluga u zajednici.

9) Potrebno je obavezati lokalne samouprave na minimalnu finansijsku participaciju u obezbjeđivanju usluga u zajednici.

10) Potrebno je inicirati sačinjavanje inventara usluga u zajednici koje pružaju organizacije civilnog društva, s ciljem unaprjeđenja planiranja, identifikacije potreba i prioriteta za održivo finansiranje ovih ulsuga iz sredstava javnih prihoda.

11) Neophodno je uspostaviti jasan sistem upućivanja, monitoringa, izvještavanja i evaluacije usluga koje se pružaju korišćenjem sredstava iz javnih prihoda preko konkursa, s ciljem da se izmjeri učinak usluga koje se na ovaj način pružaju i da bi se obezbijedio odgovarajući kvalitet.

12) Potrebno je promovisati lokalne međusektorske usluge, a prije svega između sistema socijalne zaštite i sistema zdravstva, putem razvoja instrumenata saradnje, formiranjem lokalnih multisektorskih timova i dr.

13) Potrebno je da Akcioni plan za sprovođenje Strategije sadrži i podatke o finansiranju planiranih zadataka, kako o izvorima, tako i o iznosu koji je potreban za finansiranje zadataka.

14) Uputno je razviti format za izvještavanje o sprovođenju Strategije odnosno Akcionog plana, koji će strukturno i logički pratiti strateški dokument odnosno Akcioni plan za njegovu realizaciju.

1. „Sl. list CG", br. 3/2016, 39/2016 i 2/2017 [↑](#footnote-ref-1)
2. „Sl. list CG", br. 46/2010, 40/2011 - dr. zakon i 18/2014 [↑](#footnote-ref-2)
3. Objavljen u „Sl. listu RCG", br. 54 od 29. septembra 2003, 39/04, 79/04, 80/04, 29/05, 47/07, „Sl. listu CG", br. 79 od 23. decembra 2008, 14/10, 78/10 [↑](#footnote-ref-3)
4. People seem to prefer three terms: "older adults," another is "seniors" and a third is "elders." (<http://www.frontpagemag.com/point/262341/there-no-politically-correct-way-refer-elderly-daniel-greenfield>)

   A recent piece by the Atlanta-Journal Constitution talks about how 60 is the new 40; in other words, a cultural shift has occurred in the way society views older Americans. The stereotypical image of grandmas in wheelchairs and with canes is being replaced with active and healthy older adults. In other words, people are living longer, and living healthier lives. I particularly found the thoughts of Pat McVicar, assistant director with the local Area Agency on Aging in California, interesting. She said that the term “elderly” should be thrown out altogether – the preferred terminology is “seniors” or “older adults.” Even many active older Americans don’t consider themselves “seniors” at all. This makes total sense considering the stigmas attached to the word “elderly”; folks don’t want to be associated with negative stereotypes. But is this rejecting the fact that aging is a reality and not necessarily a bad thing? What are you thoughts? Do you think “elderly” is politically incorrect?

   (<http://blog.aarp.org/2008/10/21/is_elderly_politically_correct/>)

   Elder, older, older adult, senior citizen, golden-ager, retiree – what do we want to be called now that we’ve reached “a certain age?” Whatever term you use, it’s guaranteed to offend at least some people on the older side of 60. According to Wikipedia, terms and euphemisms for old people include “old people”(worldwide usage), “seniors” (American usage), “senior citizens” (British and American usage), “older adults” (in the social sciences), “the elderly” and “elders” (in many cultures including the cultures of aboriginal people). “Elderly is a slap in the face, elder not so bad,” says Dawn, a Facebook friend who objects to “old” because of age discrimination. Or at least that’s what she claims. (<https://seniorplanet.org/old-elder-older-what-are-you/>) [↑](#footnote-ref-4)
5. Strategija razvoja sistema socijalne zaštite starih lica za period 2013–2017. godine. [↑](#footnote-ref-5)
6. „Sl. list CG", br. 27/2013, 1/2015, 42/2015, 47/2015, 56/2016, 66/2016, 1/2017, 31/2017 - odluka US, 42/2017 i 50/2017 [↑](#footnote-ref-6)
7. Mjere i aktivnosti: Interresorskim djelovanjem Ministarstva rada i socijalnog staranja, Ministarstva zdravlja i Ministarstva prosvjete podsticati efikasnost procjene invaliditeta; Formirati Registar lica s invaliditetom; Obezbijediti održivost sistema socijalne zaštite za lica s invaliditetom; Unaprijediti pravnu regulativu u oblasti socijalne zaštite po osnovu invaliditeta, shodno stepenu podrške neophodnom za punu inkluziju u društvenu zajednicu; Preduzeti mjere kako bi se što veći broj ustanova socijalne zaštite učinio potpuno pristupačnim za lica s invaliditetom; Akreditovati i sprovesti programe edukacije zaposlenih u socijalnoj i dječjoj zaštiti; Upoznavanje članova socio-ljekarskih komisija sa pravima lica s invaliditetom; Omogućiti sistematsko i organizovano stručno usavršavanje pružalaca usluga za lica s invaliditetom u duhu socijalnog modela; Obezbijediti pristup informacijama i samo informisanje licima s invaliditetom o pravima iz socijalne zaštite na sajtovima MRSS i državnih institucija u pristupačnim formatima; Osnovati i razviti nove/nedostajuće servise bazirane na istraženim potrebama korisnika; Razmotriti materijalnu podršku za roditelje koji su lica s invaliditetom; Unaprijediti zaštitu djeci i mladima sa smetnjama u razvoju bez roditeljskog staranja; Prilikom inoviranja Zakona o penzijskom i invalidskom osiguranju voditi računa o poštovanju međunarodnih standarda u ovoj oblasti. [↑](#footnote-ref-7)
8. U Crnog Gori postoji 11 centara za socijalni rad, koji svojom mjesnom nadležnoću obuhvataju sve opšine. [↑](#footnote-ref-8)
9. Postoje tri javne rezidencijalne ustanove za smještaj starijih: JU Dom starih „Grabovac” u Risnu; JU Dom starih „Bijelo Polje” u Bijelom Polju; i JU Specijalni zavod „Komanski most”, koji je namijenjen smještaju odraslih i starih lica s mentalnim poteškoćama. [↑](#footnote-ref-9)
10. Pregled je sačinjen po podacima dobijenim od Ministarstva rada i socijalnog staranja. [↑](#footnote-ref-10)
11. U skladu sa Zakonom o socijalnoj i dječjoj zaštiti, Odlukom o izmjeni i dopuni Odluke o organizovanju javne ustanove za smještaj lica sa posebnim potrebama ,,Sl. list CG” br. 13/14. [↑](#footnote-ref-11)
12. Ministarstvo rada i socijalnog staranja je u skladu sa sveukupnim procesom reforme sistema socijalne i dječje zaštite, a u okviru integralnog programa UN-a „Djelujući kao jedan” u Crnoj Gori, u saradnji s UNDP-ijem, pokrenulo izradu Plana transformacije ustanove ,,Komanski most”, koji je urađen u cilju pružanja podrške institucionalnoj, strukturnoj i organizacionoj transformaciji ustanove „Komanski most”. [↑](#footnote-ref-12)